**UČENICA OŠ GORNJA VEŽICA IVONA BREZOVEC OSVOJILA BRONCU NA MEĐUNARODNOM NATJECANJU IZ ENGLESKOGA JEZIKA HIPPO 2021**



Na ovogodišnjem međunarodnom natjecanju iz engleskoga jezika **“International English Language Olympiad HIPPO 2021 - English Without Borders“** sudjelovalo je ukupno 48 125 učenika osnovnih i srednjih škola te škola stranih jezika iz 42 zemalja s triju kontinenta - Europe, Azije i Afrike. Sudionici su bili raspoređeni prema uzrastu u pet kategorija. Natjecanje organizira i provodi **Global HIPPO Association**, a sponzori su **Gatehouse Awards** iz Velike Britanije i **Mizzou Academy**, College of Education, University of Missouri iz Sjedinjenih Američkih Država.

Učenici OŠ Gornja Vežica u Rijeci već petu godinu zaredom sudjeluju u ovom uglednom međunarodnom natjecanju, a školski je koordinator regionalne razine natjecanja profesorica **Gracijela Orobabić** koja i kao mentorica svoje učenike potiče na razvoj kompetencija za 21. stoljeće – na komunikaciju, suradnju, kritičko mišljenje i kreativnost na engleskom jeziku. Sve ove vještine valja primijeniti na natjecanju HIPPO koje, osim izvrsnoga znanja engleskoga jezika, promiče suradničke odnose, toleranciju, prihvaćanje drukčijih kultura i običaja vodeći se idejom **“Open Heart & Open Mind = Citizens of the World“**. Veći broj učenika profesorice Orobabić, sudionika natjecanja, plasirao se tijekom godina na Državnu razinu natjecanja, a ove godine naša učenica **Ivona Brezovec** dospjela je i na finalnu, svjetsku razinu natjecanja.

Natjecanje je održano u Lido di Jesolo, u Italiji od 19. do 21. rujna 2021. Među 186 finalista, od kojih su neki zbog epidemioloških uvjeta sudjelovali *online*, naša učenica **Ivona Brezovec** osvojila je treće mjesto u svojoj kategoriji HIPPO 3. Svečana dodjela nagrada održana je u **Teatro Vivaldi** gdje su naša Ivona i njezina mentorica, naša učiteljica Gracijela, primile brončanu medalju i plaketu. Potvrdu o svojim izvrsnim jezičnim kompetencijama primit će i iz Velike Britanije odsvjetski priznateorganizacije **Gatehouse Awards.**

Vrlo smo ponosni na našu Ivonu koja je još jednom dokazala da se dodatno uloženi rad i vrijeme uistinu isplate. Želimo joj mnogo uspjeha u daljnjem školovanju.

**Keep up the good work, Ivona!** 😊

 



